KIRJALLINEN KYSYMYS E-3039/97 komissiolle esittäjä(t): Amedeo Amadeo (NI) (1. lokakuuta 1997)

Aihe: Komission toiminnan puutteet - PHARE-ohjelma

EU:n tilintarkastustuomioistuin on laatinut erityiskertomuksen Keski- ja Itä-Euroopan maita (KIE) koskevan PHARE-ohjelman hajautetusta täytäntöönpanojärjestelmästä (1990 - 1995) ((EYVL C 175, 9.6.1997, s. 4. )). Tiedetään, että komissio on luonut hajautetun hallinto- ja täytäntöönpanojärjestelmän sen mahdollistamiseksi, että ohjelmat voidaan toteuttaa sujuvasti ja rahoitusvarat voidaan ottaa käyttöön nopeasti.

Ohjelmien hallinnointiyksiköillä, joiden tehtäväksi on annettu edunsaajamaiden kansallisessa hallinnossa Phare-varojen hallinnointi, on pulaa henkilöstöstä ja koulutuksesta. Komissio on osaltaan osallistunut hallinnointiyksiköiden henkilöstömenojen ja niiden toimintamenojen rahoitukseen, mutta se ei ole määrittänyt mainittuun rahoitukseen, sitä koskevaan kirjanpitoon ja valvontaan sovellettavia periaatteita. Tilintarkastustuomioistuin vahvistaa myös, että yksiköiden hallinnollisen ja operatiivisen tuen tekninen avustaminen on ollut kallista erityisesti sopimusten tekemisessä noudatetun ¨rajoitetun kilpailun¨ takia (avoimuuden puute on yleistä). Jotkut konsulttitoimistot ovat saaneet huomattavan suuren määrän sopimuksia. Komissio on lisäksi viivästyttänyt hallinnointiyksikköjen menoja koskevan valvontajärjestelmän luomista, eikä se ole varmistanut täytäntöönpantavien ohjelmien riittävää arviointia.

Kuinka Euroopan komissio vastaa tähän vakavaan syytteeseen?

Komission jäsenen Hans Van den Broekin komission puolesta antama yhteinen vastaus kirjallisiin kysymyksiin E-3039/97, E-3040/97 ja E-3041/97 (11. marraskuuta 1997)

Arvoisa parlamentin jäsen toistaa kysymyksissään tiettyjä huomioita ja kritiikkejä, jotka tilintarkastustuomioistuin otti esille erityiskertomuksessaan, joka koskee PHARE-ohjelman hajautettua täytäntöönpanojärjestelmää (DIS) ja erityisesti ohjelmien hallinnointiyksiköiden (PMU) toimintaa, palvelusopimusten tekemistä ja tasapainoa tarjouksentekijöiden valinnassa.

Komissio muistuttaa, että se antoi edellä mainitun kertomuksen yhteydessä tilintarkastustuomioistuimen tekemiin huomioihin laaja-alaisen vastauksen, jota ei ole tässä mahdollista toistaa yhtä yksityiskohtaisesti.. Komissio haluaa toistaa, että se noudatti voimassa olevia menettelyjä ja sääntöjä sellaisessa tilanteessa, jossa oli samanaikaisesti pyrittävä maksimaalisella teholla välillä vaikeastikin yhteensovitettaviin tavoitteisiin, jotka koskivat tehokkuutta, yhteistyökumppanivaltioiden vastuuseen saattamista, kilpailua ja sopimusten tekemisen avoimuutta. Tässä yhteydessä on syytä muistaa, että tilintarkastustuomioistuimen tutkimat palvelusopimukset (otanta vuosilta 1993-94) koskivat pääasiassa kansanvallan ja markkinatalouden malliin siirtymisen yhtenäiseen menettelyyn tarkoitettua asiantuntija-apua.

Koska ohjelmassa on jo edistytty ensimmäisten kiireellisten kysymysten ohi ja komission ja yhteistyökumppanivaltioiden yksiköiden kokemus on lisääntynyt, tilintarkastustuomioistuimen kertomuksessaan epätyydyttäviksi luokitellut alat ovat jo olleet tai ovat parhaillaan komission käsiteltävinä. Pääasialliset tehdyt päätökset ja alullepannut korjaukset koskevat:

- 21 päivänä joulukuuta 1977 annetun, Euroopan yhteisöjen yleiseen talousarvioon sovellettavan varainhoitoasetuksen ((EYVL L 356, 31.12.1997. )) tarkistetun 118 artiklan täytäntöönpanoa käsitteleviä toimenpiteitä; Euroopan yhteisöjen viralliseen lehteen määrätyn pakollisen julkaisun lisäksi PHARE-ohjelman palvelusopimukset julkaistaan Internetissä ja kaikille kiinnostuneille suoritetaan ennakkosoveltuvuuskoe (menettely aloitettu vuoden 1996 puolivälissä);

- PHARE- (ja Tacis-) palvelusopimusten jakamista koskevien rajoitettujen tarjouspyyntöjen muutoksen hyväksymistä: tarjouspyyntöjä koskevaa säännöstöä parannetaan tehostamalla tarjouksentekijöiden tiedonsaantia, täsmentämällä arviointikomiteoiden koostumusta ja edistämällä sopimusosapuolten monipuolisuutta;

- PHARE-ohjelman uudet komission maaliskuussa v. 1997 kehittämiä suuntaviivoja, joissa pyritään sisällyttämään ohjelman toteuttamisen rakenteet paremmin yhteistyökumppanivaltioiden ¨normaaleihin¨ rakenteisiin, siirtämään päätöksentekoa voimakkaammin kyseisiin maihin ja komission edustustihin, joiden henkilöstön lukumäärää lisätään ja luomaan uusia asiantuntemuksen lähteitä konsulttitoimistojen lisäksi, kuten yhdistämällä instituutioita ja hallintovirastoja;

- hajautetun täytäntöönpanojärjestelmän menettelyistä tehdyn käsikirjan päivittämistä ja sen suunniteltua käyttöönottoa ennen vuoden 1997 loppua. Käsikirjaan kootaan yhteen asiakirjaan markkinoiden avoimuutta koskevat säännökset, siinä tarkennetaan hallinnointiyksiköiden toimintakuluihin annettua (asteittain alenevaa) avustusta koskevat yksityiskohtaiset säännöt ja määrätään taitotiedon siirtämisestä niiden ohjelmien piiriin, joissa pyritään vähentämään tehokkaasti riippuvuutta asiantuntija-avusta tällä alalla.

Komissio toivoo, että nämä toimenpiteet kokonaisuudessaan korjaavat tilintarkastustuomioistuimen selvityksen osissa nimetyt pääasialliset heikot kohdat, joihin arvoisa parlamentin jäsen viittaa.